b'\n_START_ARTICLE_\nKjerdelselva\n_START_SECTION_\nElvas l\xc3\xb8p\n_START_PARAGRAPH_\nElva har utspring som en liten fjellbekk fra et vatn oppe p\xc3\xa5 Kjerdelsfjellet i Hestkj\xc3\xb8len-massivet, og renner herfra bratt ned mot Kjerdelsvatnet (721 moh.). Fra nordenden av Kjerdelsvatnet renner elva videre ned Kjerdelsdalen, som helt \xc3\xb8verst er dominert av store myromr\xc3\xa5der. Lengre nede veksler landskapet mellom skog og myr, mens selve elva er omkranset av gammel granskog. Kjerdelselva er en typisk grunn og steinete \xc2\xabtaigabekk\xc2\xbb, som ofte kjennetegner kontinentale omr\xc3\xa5der. Elvel\xc3\xb8pet veksler mellom rolige partier hvor den ogs\xc3\xa5 danner meandere, og partier hvor fallet er noe sterkere og elva danner sm\xc3\xa5 stryk. Nederst i vassdraget ligger Litlsj\xc3\xb8en, og via en kort elvestubb fortsetter elva til munningen s\xc3\xb8r\xc3\xb8st i L\xc3\xb8vsj\xc3\xb8en.'